# 2024 میں پرائمری اسکول میں داخلہ



اسکول کا آغاز بچوں، والدین اور کیئررز کے لیے ایک دلچسپ وقت ہوتا ہے۔ ہم آپ کے لیے داخلے کے عمل کو ہر ممکن حد تک آسان بنانے میں مدد کرنا چاہتے ہیں۔

وکٹوریہ میں، آپ کے بچے کو *ایجوکیشن اینڈ ٹریننگ ریفارم ایکٹ 2006* کے تحت اپنے علاقے کے مخصوص اسکول (آپ کے 'مقامی اسکول') میں پڑھنے کا حق حاصل ہے۔

آپ کسی ایسے اسکول میں بھی داخلے کے لیے درخواست دے سکتے ہیں جو آپ کا مقامی اسکول نہیں ہے۔ وہ اسکول اپنی داخلہ پالیسی کے مطابق آپ کی درخواست پر غور کرے گا۔ داخلے کی پالیسی کے بارے میں مزید معلومات کے لیے [اسکول میں داخلہ](https://www.vic.gov.au/how-choose-school-and-enrol) کا صفحہ دیکھیں۔

### اسٹیٹ بھر میں فاؤنڈیشن (پریپ) کی نئی ٹائم لائن

پرائمری اسکول کے پہلے سال کو فاؤنڈیشن یا پریپ کہا جاتا ہے۔ ہم نے وکٹوریہ کے تمام سرکاری پرائمری اسکولوں کے لیے فاؤنڈیشن میں داخلے کی ایک نئی ٹائم لائن جاری کی ہے (صفحہ 3 دیکھیں)۔ اس ٹائم لائن کا مقصد آپ کو یہ سمجھنے میں مدد دینا ہے کہ آپ اپنے بچے کو تعلیمی سال 2024 میں فاؤنڈیشن میں کب اور کیسے داخل کروا سکتے ہيں۔

**مجھے اپنے بچے کو اس کے پرائمری اسکول کے پہلے سال میں کب داخل کروانا چاہیے؟**

جس سال آپ کا بچہ اسکول شروع کرے گا، اس سال 30 اپریل تک آپ کے بچے کی عمر 5 سال ہونی چاہیے۔

جن بچوں کی عمر 6 سال ہو چکی ہے ان کے لیے سکول کی تعلیم لازمی ہے۔

اپنے بچے کو تعلیمی سال 2024 کے لیے وکٹوریہ کے سرکاری پرائمری اسکول میں داخل کروانے کے لیے آپ کو 28 جولائی 2023 تک اسکول میں داخلے کی درخواست جمع کروانی چاہیے۔

### میں اپنے بچے کو اس کے پرائمری اسکول کے پہلے سال میں کیسے داخل کرواؤں؟

اپنے بچے کو اس کے پرائمری اسکول کے پہلے سال میں داخل کروانے کے لیے ان اقدامات پر عمل کریں:

1. Find my School ویب سائٹ پر جا کر اپنا مقامی اسکول تلاش کریں (نیچے دیکھیں)۔
2. اسکول کا دورہ بُک کرنے یا اسکول اور داخلے کی درخواست کے عمل کے بارے میں مزید جاننے کے لیے سرکاری پرائمری اسکول سے رابطہ کریں۔
3. [فاؤنڈیشن (پریپ) میں داخلہ](https://www.vic.gov.au/enrolling-foundation-prep) سے فاؤنڈیشن (پریپ) داخلہ معلومات کا پیک ڈاؤن لوڈ کریں (24 اپریل 2023 سے دستیاب ہے)۔
4. جمعہ 28 جولائی 2023 تک فاؤنڈیشن کے لیے داخلے کی درخواست جمع کروائیں۔
5. آپ کو آپ کی درخواست کے نتائج سے جمعہ 11 اگست 2023 تک مطلع کر دیا جائے گا۔ اگر آپ کو داخلے کی پیشکش موصول ہوتی ہے، تو آپ کو جمعہ 25 اگست 2023 تک پیشکش قبول کرنی ہوگی۔
6. 2023 کی ٹرم 4 کے دوران داخلے کی معلومات اور منتقلی سے متعلق نشستوں میں شامل ہوں۔
7. آپ کا بچہ منگل 30 جنوری 2024 سے فاؤنڈیشن میں جانا شروع کرے گا۔

### میں اپنا مقامی اسکول کیسے تلاش کروں؟

نیچے بتائے گئے اقدامات پر عمل کر کے Find my School ویب سائٹ پر جا کر اپنا مقامی اسکول تلاش کریں۔

1. اپنے براؤزر میں [findmyschool.vic.gov.au](http://www.findmyschool.vic.gov.au/) ٹائپ کریں۔
2. ‘Enter your address to get started’ ('آغاز کرنے کے لیے اپنا پتہ درج کریں') میں اپنا مستقل رہائشی پتہ ٹائپ کریں۔
3. ‘Enrolment year’ ('داخلے کا سال') میں 2024 کا انتخاب کریں۔ نوٹ: 2024 کے اسکول زون 2023 کی ٹرم 1 کے آخری دنوں میں دستیاب ہوں گے۔
4. ‘School type’ میں پرائمری (Primary) کا انتخاب کریں۔

اس کے بعد آپ کو نقشے میں آپ کا پتہ، آپ کا مقامی اسکول، اور بائیں جانب اسکول کی رابطہ تفصیلات نظر آئيں گی۔ اگر آپ نیچے سکرول کریں تو آپ کو آپ کے پتے کے پانچ قریب ترین اسکول بھی دکھائی دیں گے۔

آپ ‘Search for school’ میں اسکول کا نام ٹائپ کر کے بھی اسکول تلاش کر سکتے ہیں

### کیا میرا بچہ کسی ایسے سرکاری پرائمری اسکول میں درخواست دے سکتا ہے جو ہمارا مقامی اسکول نہیں ہے؟

ہاں، آپ اپنے مقامی اسکول کے علاوہ دیگر اسکولوں میں بھی داخلے کی درخواست جمع کروا سکتے ہیں۔ اسکول آپ کی درخواست پر داخلہ پالیسی اور دستیاب تعداد کے مطابق غور کرے گا۔ آپ [اسکول میں داخلہ](https://www.vic.gov.au/how-choose-school-and-enrol) کے صفحہ پر جا کر اس بارے میں معلومات حاصل کر سکتے ہیں کہ درخواستوں کو کس طرح ترجیح دی جاتی ہے۔

**اگر مجھے داخلے میں ناکامی کا خط موصول ہو تو اس صورت میں کیا ہوتا ہے؟**

آپ کو اپنے بچے کو کسی اور اسکول میں داخل کروانے کے لیے درخواست جمع کروانی چاہیے۔ آپ کے بچے کو اپنے مقامی اسکول میں داخلے کی گارنٹی حاصل ہے۔ آپ کے بچے کے مقامی اسکول کا تعین اس کے مستقل رہائشی پتے کی بنیاد پر کیا جاتا ہے۔ اپنے بچے کا مقامی اسکول تلاش کرنے کے لیے[Find my School](https://www.findmyschool.vic.gov.au/) پر جائيں۔ [اسکول میں داخلہ](https://www.vic.gov.au/how-choose-school-and-enrol) کا صفحہ آپ کو اپنے بچے کے داخلے کے لیے اس کے پتے کی تصدیق کرنے میں بھی مدد دے سکتا ہے۔

آپ فیصلے کے خلاف اپیل بھی کر سکتے ہيں۔ [فاؤنڈیشن (پریپ) میں داخلہ](https://www.vic.gov.au/enrolling-foundation-prep) کے صفحے میں داخلے کی درخواست کے نتائج کے خلاف اپیل کرنے کے عمل کے بارے میں معلومات موجود ہیں۔

### اگر میں داخلے کے ٹائم فریمز پر عمل نہ کر پاؤں تو اس صورت میں کیا ہوگا؟

آپ 2023 کی ٹرم 2 شروع ہونے کےبعد کسی بھی وقت اپنے بچے کو تعلیمی سال 2024 کے لیے فاؤنڈیشن میں داخل کرنے کی درخواست دے سکتے ہیں۔

اگرچہ آپ سے جمعہ 28 جولائی 2023 تک داخلے کی درخواست جمع کروانے کے لیے کہا گیا ہے، تاہم اس تاریخ کے بعد بھی ان گھرانوں سے درخواستیں قبول کی جائیں گی جو داخلے کی ٹائم لائنز پر عمل نہیں کر سکے، جو مستقل رہائش تبدیل کر رہے ہیں یا جو نئے نئے وکٹوریہ آئے ہیں۔

28 جولائی 2023 کے بعد جمع کرائی گئی داخلے کی درخواستوں پر اسکول محکمے کی داخلہ پالیسی کے مطابق کارروائی کرے گا۔

### میں پرائمری اسکول میں داخلے کے بارے میں مزید معلومات کہاں سے حاصل کرسکتا ہوں؟

آپ فاؤنڈیشن میں داخلے کے طریقۂ کار کے بارے میں مزید معلومات کے لیے اپنے مقامی پرائمری اسکول سے پوچھ سکتے ہیں۔

2023 کی ٹرم 2 کے آغاز کے وقت آپ Starting School ویب پیج کے [فاؤنڈیشن (پریپ) میں داخلہ](https://www.vic.gov.au/enrolling-foundation-prep) کے صفحے پر بھی فاؤنڈیشن میں داخلے کے طریقۂ کار کے بارے میں معلوماتی پیک حاصل کر سکتے ہیں۔

اگر آپ کو معلوماتی پیک کا ترجمہ کرنے میں مدد کی ضرورت ہے تو براہ مہربانی مدد کے لیے اپنے مقامی پرائمری اسکول سے بات کریں۔

### میں مدد کے لیے کس سے رابطہ کروں؟

جس پرائمری اسکول میں داخلے کے لیے آپ درخواست دینا چاہتے ہیں، اس اسکول کا ٹرانزیشن کوآرڈینیٹر، انرولمنٹ آفیسر یا پرنسپل داخلے کے عمل کے بارے میں آپ کے کسی بھی سوال کے سلسلے میں آپ کی مدد کرسکتا ہے۔

### مفید لنک

براہ مہربانی ذیل میں کچھ مفید لنکس دیکھیں جو آپ کے لیے اس دوران مددگار ثابت ہوسکتے ہیں جب آپ کا بچہ 2024 میں پرائمری اسکول شروع کرے گا:

Find my School – [findmyschool.vic.gov.au](http://www.findmyschool.vic.gov.au/)

اسکول زونز کے بارے میں معلومات – [vic.gov.au/school-zones](http://www.vic.gov.au/school-zones)

فاؤنڈیشن (پریپ) میں داخلہ – [vic.gov.au/enrolling-foundation-prep](https://www.vic.gov.au/enrolling-foundation-prep)

اسکول میں داخلہ – [vic.gov.au/how-choose-school-and-enrol](https://www.vic.gov.au/how-choose-school-and-enrol)

معذوری اور سب کو شامل رکھنے والی تعلیم – [vic.gov.au/disability-and-inclusive-education](https://www.vic.gov.au/disability-and-inclusive-education)

ریجنل دفاتر کی رابطہ معلومات – [vic.gov.au/office-locations-department-education-and-training](https://www.vic.gov.au/office-locations-department-education-and-training)

# 2023-24 کے لیے ٹائم لائنز

|  |  |
| --- | --- |
| **2023 کی تاریخیں** | **سرگرمی** |
|
| ٹرم 2: سوموار 24 اپریل 2023 – جمعہ 23 جون 2023 | |
| 2023 کی ٹرم 1 اور 2 | پرائمری اسکول 2024 میں اپنے بچے کے لیے فاؤنڈیشن (پریپ) میں داخلے کے خواہاں گھرانوں کے لیے ٹور، معلوماتی سیشن اور دیگر سرگرمیاں منعقد کرتے ہیں۔ |
| 2023 کی ٹرم 2 کے آغاز سے | تعلیمی سال 2024 کے لیے اسکول زونز [findmyschool.vic.gov.au](http://www.findmyschool.vic.gov.au/) پر شائع کیے جاتے ہیں  والدین\کیئررز کو 2024 کے لیے اپنے علاقے کا مخصوص اسکول تلاش کرنے کے لیے [findmyschool.vic.gov.au](http://www.findmyschool.vic.gov.au/) پر جانا چاہیے۔  والدین\کیئررز داخلے کے معلوماتی پیک [فاؤنڈیشن (پریپ) میں داخلہ](https://www.vic.gov.au/enrolling-foundation-prep) سے ڈاؤن لوڈ کر سکتے ہیں۔ |
| 2023 کی ٹرم 2، ہفتہ 1 سے | پرائمری اسکول متوقع گھرانوں اور ان کی اسکول کمیونٹی میں داخلے سے متعلق معلوماتی پیک تقسیم کر سکتے ہیں۔ |
| 2023 کی ٹرم 2، ہفتہ 1 سے | **داخلے کے لیے درخواستوں کا آغاز** - والدین/کیئررز اپنی مکمل کردہ داخلہ درخواست اس تاریخ سے کسی سرکاری پرائمری اسکول میں جمع کرا سکتے ہیں۔ |
| ٹرم 3: سوموار 10 جولائی 2023 - جمعہ 15 ستمبر 2023 | |
| جمعہ 28 جولائی 2023 سے | **داخلے کے لیے درخواستوں کی آخری تاریخ** - والدین/کیئررز اپنی مکمل کردہ داخلہ درخواست اس تاریخ تک کسی سرکاری پرائمری اسکول میں جمع کرا سکتے ہیں۔ |
| 11 اگست 2023 سے | محکمے کی داخلہ پالیسی کے تحت 'داخلے کے ترجیحی آرڈر' کے مطابق پرائمری اسکول فاؤنڈیشن (پریپ) کے داخلے کے نتائج سے والدین/کیئررز کو تحریری طور پر مطلع کریں گے۔ اس میں داخلے کی تصدیق، داخلے کی پیشکش، یا داخلے میں ناکامی کا خط شامل ہو سکتا ہے۔  داخلے میں ناکامی کا خط وصول کرنے والے والدین/کیئررز اپنے ترجیحی پرائمری اسکول میں داخلہ نہ ملنے کے خلاف تحریری اپیلیں جمع کرانا شروع کر سکتے ہیں۔ |
| 25 اگست 2023 سے | داخلے کی پیشکش کا خط وصول کرنے والے والدین\کیئررز اس تاریخ تک داخلے کی پیشکش قبول کرنے کا اظہار کریں۔ |
| 25 اگست 2023 سے | والدین\کیئررز کی جانب سے اپنے ترجیحی اسکول میں داخلہ نہ ملنے کے خلاف تحریری اپیل جمع کروانے **کی آخری تاریخ** |
| 15 ستمبر 2023 تک | پرائمری اسکول اس تاریخ تک تمام والدین\کیئررز کو ان کی داخلہ نہ ملنے کے خلاف کی گئی اپیل کے نتیجے سے تحریری طور پر آگاہ کرتے ہيں۔ |
| ٹرم 4: سوموار 2 اکتوبر 2023 - بدھ 20 دسمبر 2023 | |
| 2023 کی ٹرم 4 کے دوران | پرائمری سکول ٹرانزیشن سیشن منعقد کریں گے۔ |
| جمعہ 20 اکتوبر 2023 تک | ایسے والدین\کیئررز کی جانب سے اپنے ریجنل ڈائریکٹر کو اپنے ترجیحی اسکول میں داخلہ نہ ملنے کے خلاف تحریری اپیل جمع کروانے **کی آخری تاریخ، جن کی اپنے ترجیحی اسکول کو جمع کرائی گئی اپیل ناکام رہی ہے۔** |
| 17 نومبر 2023 تک | ریجن اس تاریخ تک تمام والدین\کیئررز کو ان کی داخلہ نہ ملنے کے خلاف ریجنل ڈائریکٹر کو کی گئی اپیل کے نتیجے سے تحریری طور پر آگاہ کرتے ہيں۔ اس کا اطلاق صرف ان اپیلوں پر ہوتا ہے جو جمعہ 20 اکتوبر 2023 کی آخری تاریخ تک موصول ہوئی ہیں۔ |